Stregspilleren René Toft har meldt fra til landsholdet, og han vil nu overveje sin landsholdsfremtid. Det har til gengæld åbnet døren for Aalborg Håndbolds Jacob Bagersted, der nu er udtaget til landsholdet i stedet for. Det skriver Ritzau. - Bagersted er helt klar igen efter sin håndskade og med den forrygende form og strålende spil i begge ender af banen, han har vist på det seneste, er det oplagt at give ham chancen, siger landstræner Ulrik Wilbek til Ritzau. Den 27-årige stregspiller har allerede spillet 25 landskampe og scoret 42 mål for Danmark. Som ungdomsspiller var Jacob Bagersted med på en lang række landskampe. Landsholdet har mindre end en uge til starten på Golden League, som skal spilles i Danmark.

Referat:
Aalborg Håndbolds Jacob Bagersted er udtaget til landsholdet efter René Toft har meldt fra.